CELEX: 32018D1959
Language: ro
Date: 2018-12-10 00:00:00
Title: Decizia de punere în aplicare (UE) 2018/1959 a Comisiei din 10 decembrie 2018 de derogare de la Directiva 2000/29/CE a Consiliului în ceea ce privește măsurile de prevenire a introducerii și a răspândirii în Uniune a organismului dăunător Agrilus planipennis (Fairmaire) prin intermediul lemnului originar din Canada și din Statele Unite ale Americii [notificată cu numărul C(2018) 8235]

12.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 315/27
               
            
         DECIZIA DE PUNERE ÎN APLICARE (UE) 2018/1959 A COMISIEI
         din 10 decembrie 2018
         de derogare de la Directiva 2000/29/CE a Consiliului în ceea ce privește măsurile de prevenire a introducerii și a răspândirii în Uniune a organismului dăunător Agrilus planipennis (Fairmaire) prin intermediul lemnului originar din Canada și din Statele Unite ale Americii
         
            
               [notificată cu numărul C(2018) 8235]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1),
         întrucât:
         
                     (1)
                  
                  
                     
                        Agrilus planipennis (Fairmaire) este un organism dăunător menționat în partea A secțiunea I litera (a) punctul 1.2 din anexa I la Directiva 2000/29/CE ca organism a cărui apariție în Uniune nu este cunoscută.
                  
               
                     (2)
                  
                  
                     Dispozițiile prevăzute în partea A secțiunea I punctul 2.3 din anexa IV la Directiva 2000/29/CE stabilesc cerințe speciale pentru a preveni introducerea și răspândirea în Uniune a organismului dăunător Agrilus planipennis (Fairmaire) prin intermediul lemnului originar din anumite țări terțe.
                  
               
                     (3)
                  
                  
                     Conform informațiilor colectate în 2018 în cadrul a două audituri ale Comisiei Europene în Canada și în Statele Unite ale Americii, nu se verifică în mod suficient înainte de export punerea în aplicare a condițiilor stabilite în partea A secțiunea I punctul 2.3 opțiunea (b) din anexa IV la Directiva 2000/29/CE.
                  
               
                     (4)
                  
                  
                     Prin urmare, este oportun să nu se permită introducerea în Uniune a lemnului de Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. și Pterocarya rhoifolia Siebold și Zucc originar din Canada și din Statele Unite ale Americii în temeiul constatării oficiale menționate la opțiunea (b).
                  
               
                     (5)
                  
                  
                     Prezenta decizie ar trebui să expire la 30 iunie 2020, pentru a permite reexaminarea punctului 2.3 din partea A secțiunea I din anexa IV la Directiva 2000/29/CE, pe baza evoluțiilor științifice și tehnice.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Prin derogare de la dispozițiile prevăzute în partea A secțiunea I punctul 2.3 din anexa IV la Directiva 2000/29/CE, introducerea pe teritoriul Uniunii a lemnului de Fraxinus L., Juglans ailantifolia Carr., Juglans Mandshurica Maxim., Ulmus davidiana Planch. și Pterocarya rhoifolia Siebold și Zucc. originar din Canada și din Statele Unite ale Americii este permisă numai în temeiul constatărilor oficiale menționate la opțiunile (a) și (c) de la punctul 2.3 respectiv.
         
         
            Articolul 2
            Prezenta decizie expiră la 30 iunie 2020.
         
         
            Articolul 3
            Prezenta decizie se adresează statelor membre.
         
         
            Adoptată la Bruxelles, 10 decembrie 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 169, 10.7.2000, p. 1.